***პროექტი***

**თელავის მუნიციპალიტეტის საკრებულოს**

**დ ა დ გ ე ნ ი ლ ე ბ ა №**

**„-----“ დეკემბერი 2023 წ.**

**ქ. თელავი**

**თელავის მუნიციპალიტეტის ადმინისტრაციულ საზღვრებში გასაშენებელი მწვანე ნარგავების სახეობებისა და გამწვანების პროექტის შეთანხმების პირობების დამტკიცების შესახებ**

საქართველოს ორგანული კანონის „ადგილობრივი თვითმმართველობის კოდექსი“ მე-16 მუხლის მე-2 პუნქტის „გ“, „ე“, „ვ“ და „ნ“ ქვეპუნქტებისა და 24-ე მუხლის მე-2 პუნქტის, „საქართველოს სივრცის დაგეგმარების, არქიტექტურული და სამშენებლო საქმიანობის კოდექსში ცვლილების შეტანის შესახებ“ 2023 წლის 4 აპრილის საქართველოს კანონის პირველი მუხლის, მე-3 მუხლის მე-2 პუნქტისა და „საქართველოს მუნიციპალიტეტებში (გარდა თვითმმართველი ქალაქებისა) მწვანე ნარგაობათა შერჩევის, დარგვისა და მოვლის პირობების განსაზღვრის შესახებ“ საქართველოს მთავრობის 2023 წლის 13 მარტის №513 დადგენილების საფუძველზე, თელავის მუნიციპალიტეტის საკრებულო ადგენს:

**მუხლი 1**

დამტკიცდეს „თელავის მუნიციპალიტეტის ადმინისტრაციულ საზღვრებში გასაშენებელი მწვანე ნარგავების სახეობების ნუსხა დანართი №1-ის შესაბამისად.

**მუხლი 2**

დამტკიცდეს „თელავის მუნიციპალიტეტის ტერიტორიაზე გამწვანების პროექტის შეთანხმების პირობები“ დანართი №2-ის შესაბამისად.

**მუხლი 3**

დადგენილების პირველი მუხლით გათვალისწინებული „თელავის მუნიციპალიტეტის ადმინისტრაციულ საზღვრებში გასაშენებელი მწვანე ნარგავების სახეობების ნუსხა“ თელავის მუნიციპალიტეტის მიერ გამოყენებულ იქნეს:

ა) განაშენიანების დეტალური გეგმის განხილვა/დამტკიცებისას, წარმოსადგენი გამწვანების პროექტის შეთანხმების ფარგლებში;

ბ) მშენებლობის ნებართვის გაცემისას, წარმოსადგენი გამწვანების პროექტის შეთანხმების ფარგლებში;

გ) მუნიციპალიტეტის მიერ მწვანე ინფრასტრუქტურული პროექტების მოწყობის ფარგლებში.

**მუხლი 4**

დადგენილება ამოქმედდეს 2024 წლის 1 იანვრიდან.

**საკრებულოს თავმჯდომარე თენგიზ მთვარელიშვილი**

***დანართი №1***

**თელავის მუნიციპალიტეტის ადმინისტრაციულ საზღვრებში გასაშენებელი მწვანე ნარგავების სახეობების ნუსხა**

|  |
| --- |
| **თელავის მუნიციპალიტეტში, გამწვანებისთვის გამოსაყენებელი ხე-მცენარეების ნუსხა** |
| **N** | **სახელწოდება ქართულად** | **სახელწოდება ლათინურად** | **ღეროს გარშემოწერილობა (სანტიმეტრებში)** | **სიმაღლე (მეტრებში)** |
| **1** | იფანი ჩვეულებრივი | Fraxinus excelsior | 14 სმ-დან | 3 - 5.5 მ. |
| **2** | იფანი გრძელფოთოლა | Fraxinus coriariaefolia |
| **3** | ცაცხვი კავკასიური | Tilia caucasica |
| **4** | ცაცხვი პატარფოთოლა (გულფოთოლა) | Tilia cordata |
| **5** | ცაცხვი უნგრული | Tilia tomentosa |
| **6** | ნეკერჩხალი მინდვრის | Acer campestre |
| **7** | ნეკერჩხალი მაღალმთის | Acer trautvetteri |
| **8** | ნეკერჩხალი - ქორაფი | Acer cappadocicum |
| **9** | ნეკერჩხალი - ლეკა | Acer platanoides |
| **10** | ნეკერჩხალი შაქრის | Acer saccharum |
| **11** | წითელი ტყემალი | Prunus cerasifera 'Pisardii' |
| **12** | მაღალმთის მუხა  | Quercus macranthera |
| **13** | არყის ხე | Betula alba |
| **14** | მტირალა არყის ხე  | Betula pendula  |
| **15** |  რადეს არყის ხე | Betula raddeana |
| **16** | ლიტვინოვის არყის  | Betula Litwinowii |
| **17** | ჰიმალაის კედარი | Cedrus deodara |
| **18** | კავკასიური ფიჭვი | Pinus sylvestris var. hamata |
| **19** | ჩვეულებრივი ფიჭვი | pinus sylvestris |
| **20** | ვერცხლისფერი ნაძვი | Picea pungens |
| **21** | ერთფერა სოჭი | Abies concolor |
| **22** | ზღვისპირა ფიჭვი  | Pinus pinaster |
| **23** | ელდარის ფიჭვი | Pinus eldarica  |
| **24** | ჰალეპოს ფიჭვი | Pinus halepensis |
| **25** | იტალიური ფიჭვი  | Pinus pinea  |
| **26** | კავკასიური სოჭი  | Abies nordmanniana  |
| **27** | კვიპაროზი მარადმწვანე პირამიდალური | Cupressus sempervirens pyramidalis |
| **28** | კვიპაროზი მარადმწვანე ჰორიზონტალური | Cupressus sempervirens horizantalis |
| **29** | არიზონული კვიპაროზი  | Cupressus arizonica |
| **30** | ლეილანდიის კვიპაროზი  | cupressus leylandii |
| **31** | ჰიმალაის მელია | Melia azedarach |
| **32** | გინკო ბილობა | Ginkgo Biloba |
| **33** |  იმერული მუხა | Quercus imeretina  |
| **34** | ქართული მუხა  | Qurcus macranthra  |
| **35** | ძელქვა | Zelkova carpinifolia |
| **36** | მაგნოლია | Magnolia grandiflora |
| **37** | ცხენისწაბლი  | Aesculus hippocastanum |
| **38** | მტირალა ტირიფი  | Salix babilonica |
| **39** | ნეკერჩხალი დიადი ბოყვი | Acer velutinum |
| **40** |  კოლხური მუხა | Quercus hartwissiana |
| **41** | მტირალა ტირიფი  | Salix babylonica |
| **42** | აკაკი კავკასიური | Celtis caucasica |
| **43** | აკაკი სამხრეთული | Celtis australis |
| **44** | ლაფანი | Pterocarya fraxinifolia |
| **45** | არღავანი ( იუდას ხე)  | ercis siliquastrum |
| **46** | საკმლის ხე (საღსაღაჯი) ველური ფორმა | Pistacia mutica |
| **47** | აღმოსავლური ჭადარი  | Platanus orientalis  |
| **48** | ეუკომია | Eucommia ulmoides  |
| **N** | **ბუჩქები, მცირე ზომის ხეები**  |
| **49** | ფოტინია | Photinia serulata Red robini  |   | 1 მ-დან |
| **50** | პალმისებური ნეკერჩხალი | Acer palmatum |   |
| **51** | იაპონური ნეკერჩხალი | Acer japonica  |   |
| **52** | იაპონური აუკუბა | Aucuba japonica  |   |
| **53** | ტუნბერგის კოწახური  | Berberis thunbergii |   |
| **54** | ნაზი კოწახური  | Berberis levis  |   |
| **55** | მანდარინი | Citrus reticulata - |   |
| **56** | მანდარინი | Cornus controversa |   |
| **57** | იაპონური გრაკლა | Spiraea japonica  |   | 0.8 მ-დან |
| **58** | დიდფოთოლა აბელია  | Abelia grandiflora  |   |
| **59** | ბუდლეა | Buddleja davidii |   | 1.2 მ-დან |
| **60** | ინდური როდოდენდრონი | Rhododendro indica  |   | 1 მ-დან |
| **61** | ევროპული ჭყორი | Ilex aquifolium |   |

***დანართი №2***

**თელავის მუნიციპალიტეტის ტერიტორიაზე გამწვანების პროექტის შეთანხმების პირობები**

**მუხლი 1. ზოგადი დებულებები**

1. თელავის მუნიციპალიტეტის ტერიტორიაზე გამწვანების პროექტის შეთანხმებისპირობების მიზანია მუნიციპალიტეტის ტერიტორიაზე, საქართველოს კანონით „საქართველოს სივრცის დაგეგმარების, არქიტექტურული და სამშენებლო საქმიანობის კოდექსი“ (შემდგომში - კოდექსი) განსაზღვრული განაშენიანების დეტალური გეგმისა მშენებლობის ნებართვის გაცემის ფარგლებში შესათანხმებელი გამწვანების პროექტთან დაკავშირებული მოთხოვნების განსაზღვრა. აგრეთვე, მიწის ნაკვეთის სამშენებლოდ გამოყენების პირობებით გათვალისწინებული დაგეგმილი გამწვანების (რომელშიც აღწერილია სავარაუდო გამწვანების პროექტი) დაკავშირებული მოთხოვნების განსაზღვრა.
2. ამ დადგენილების მოქმედება ვრცელდება კოდექსით გათვალისწინებულ გამწვანების პროექტზე, გარდა ინდივიდუალური საცხოვრებელი სახლებისა და იმ ფუნქციური ზონისა, რომელშიც გამწვანების მინიმალური კოეფიციენტი განსაზღვრული არ არის.
3. გამოყენებულ ტერმინებს აქვთ კოდექსის მე-3 მუხლით განსაზღვრული მნიშვნელობა.

**მუხლი 2. განაშენიანების დეტალური გეგმის კონცეფციის ეტაპზე დასამუშავებელი გამწვანების ზოგადი პროექტი**

1. განაშენიანების დეტალური გეგმის კონცეფციის დამტკიცების ეტაპზე წარსადგენი გამწვანების ზოგადი პროექტი უნდა მოიცავდეს დაგეგმილი გამწვანების შესახებ ზოგად მონაცემებს.
2. გამწვანების ზოგადი პროექტის შეთანხმების პირობები:

ა) გამწვანების ზოგადი პროექტის ეტაპზე წარმოდგენილ უნდა იქნას მწვანე ნარგავების აღწერისა და მათი ხარისხობრივი შეფასების შესახებ გაცემული საექსპერტო დასკვნა, რომელიც უნდა აკმაყოფილებდეს ამ დადგენილების მე-3 მუხლის მე-6 პუნქტით განსაზღვრულ პირობებს;

ბ) გამწვანების ზოგადი პროექტი უნდა მოიცავდეს საპროექტო-ტოპოგრაფიულ გეგმას, რომელზეც დატანილი უნდა იქნას გასამწვანებელი არეალები;

გ) გამწვანების ზოგადი პროექტის ეტაპზე წარმოდგენილ უნდა იქნას პროექტის განხორციელებისთვის ხელისშემშლელი მოსაჭრელი/გადასარგავი მწვანე ნარგავების შესახებ ინფორმაცია ცხრილის სახით, საპროექტო არეალში შემავალი თითოეული მიწის ნაკვეთისთვის ცალ-ცალკე;

დ) მოსაჭრელი/გადასარგავი მწვანე ნარგავები შესაბამისი ნუმერაციითა და პირობითი აღნიშვნებით დატანილ უნდა იქნას საპროექტო-ტოპოგრაფიულ გეგმაზე;

ე) პროექტის განხორციელებისთვის ხელისშემშლელი მოსაჭრელი, ჯანსაღი, ღირებული მწვანე ნარგავების რაოდენობა არ უნდა აჭარბებდეს ტერიტორიაზე არსებული ჯანსაღი ღირებული მწვანე ნარგავების 25 %-ს;

ვ) გამწვანების ზოგად პროექტში მითითებული უნდა იყოს დაგეგმილი ფუნქციური ზონის შესაბამისი გამწვანების მინიმალური კოეფიციენტი/ები შესაბამის საანგარიშო ფართობ(ებ)თან ერთად.

**მუხლი 3. განაშენიანების დეტალური გეგმით გათვალისწინებული გამწვანების პროექტი**

1. განაშენიანების დეტალური გეგმით გათვალისწინებული გამწვანების პროექტი შედგენილი უნდა იყოს მიწის ნაკვეთის ფუნქციური ზონირების შესაბამისად, გარდა ინდივიდუალური საცხოვრებელი სახლებისა და იმ ფუნქციური ზონისა, რომელშიც გამწვანების მინიმალური კოეფიციენტი განსაზღვრული არ არის.
2. გამწვანების პროექტით გათვალისწინებული უნდა იყოს:

ა) გამწვანების მინიმალური კოეფიციენტი შესაბამის საანგარიშო ფართობთან ერთად, რომლის ათვისებაც ტერიტორიაზე უნდა განხორციელდეს მწვანე ნარგავებით;

ბ) გასაშენებელი მწვანე ნარგავების სახეობა და დახასიათება (მათ შორის, ხნოვანება, გარშემოწერილობა, სიმაღლე);

გ) არსებული, გადასარგავი და საპროექტოდ დასარგავი მწვანე ნარგავების გაშენების არეალი;

დ) გამწვანების პროექტის დასრულების თარიღი;

ე) გაშენებული მწვანე ნარგავების მოვლა-პატრონობაზე პასუხისმგებელი პირი;

ვ) ფოტომონტაჟის სახით მოცემული გამწვანების პროექტის გამოსახულება;

ზ) დამატებითი საინფორმაციო დაფის ამსახველი ფოტოსურათები, რომელზედაც მითითებულია ინფორმაცია სამშენებლო ობიექტზე გამწვანების მინიმალური კოეფიციენტით განსაზღვრული ფართობის ათვისების, გამწვანების პროექტის ძირითადი ასპექტებისა და პარამეტრების შესახებ.

1. გამწვანების პროექტის ფარგლებში დასარგავი მწვანე ნარგავების სახეობები უნდა შეირჩეს ამ დადგენილების დანართი №1-ის გათვალისწინებით, თელავის მუნიციპალიტეტის ადმინისტრაციულ საზღვრებში გასაშენებელი პრიორიტეტული ხე-მცენარეების ნუსხიდან.
2. გამწვანების პროექტი უნდა მოიცავდეს საპროექტო ტერიტორიაზე არსებული მწვანე ნარგავების აღწერისა და მათი ხარისხობრივი შეფასების შესახებ გაცემულ საექსპერტო დასკვნას.
3. მწვანე ნარგავების აღწერისა და მათი ხარისხობრივი შეფასების შესახებ გაცემული საექსპერტო დასკვნა უნდა აკმაყოფილებდეს შემდეგ პირობებს:

ა) გაცემული უნდა იყოს შესაბამისი ექსპერტის მიერ. ექსპერტთა სიის განსაზღვრის უფლებამოსილება აქვს მუნიციპალიტეტს;

ბ) შედგენილი უნდა იყოს კოდექსის მე-3 მუხლით გათვალისწინებული ტერმინების გამოყენებით;

1. მწვანე ნარგავების ხარისხობრივ შეფასებაზე გაცემულ საექსპერტო დასკვნაში მითითებული უნდა იქნეს შემდეგი ინფორმაცია:

ა) მწვანე ნარგავების შესწავლისა და დასკვნის გაცემის თარიღი, ადგილი (მისამართი, საკადასტრო კოდი) და საფუძველი;

ბ) ტერიტორიაზე არსებული მწვანე ნარგავების საერთო რაოდენობა და შეფასებული მწვანე ნარგავების რაოდენობა;

გ) კვლევის ჩატარების მეთოდი;

დ) ინფორმაცია მწვანე ნარგავების სახეობის, მდგომარეობის, დიამეტრის (მიწის ზედაპირიდან 10 სმ სიმაღლეზე) და საჭიროების შემთხვევაში ხნოვანების თაობაზე;

ე) მწვანე ნარგავების ნუმერაციის მიხედვით კვლევის ამსახველი ფერადი ფოტო-მასალა, რომელზეც თვალსაჩინოდ უნდა ჩანდეს საპროექტო ტერიტორიაზე აღწერილი თითოეული მწვანე ნარგავის ხარისხობრივი მდგომარეობა (როგორც ღერო, ასევე ვარჯი) და საექსპერტო დასკვნის შესაბამისად მინიჭებული ნუმერაცია;

ვ) დაავადებული/წვერხმელი მწვანე ნარგავების შემთხვევაში დასკვნას უნდა ერთვოდეს ლაბორატორიული კვლევის ამსახველი დოკუმენტი, ასეთის საჭიროებისას და დასაბუთება იმის თაობაზე, ექვემდებარება თუ არა აღნიშნული ხე-მცენარე გამოჯანსაღებას;

ზ) ჯანსაღი მწვანე ნარგავების შემთხვევაში ექსპერტის დასაბუთებული არგუმენტაცია ხე-მცენარის გადარგვისა და მისი გახარების შესაძლებლობის თაობაზე;

თ) წვერხმელი მწვანე ნარგავების შემთხვევაში - მწვანე ნარგავის რა ნაწილია ხმელი;

ი) საექსპერტო დასკვნა უნდა მოიცავდეს ტოპოგრაფიულ გეგმას, რომელზეც დატანილი უნდა იყოს საპროექტო ობიექტების სქემა (შენობა-ნაგებობები, გზა, პარკინგი და სხვა) და საექსპერტო დასკვნაში აღწერილი მწვანე ნარგავები შესაბამისი ნუმერაციით, ასევე, ტოპოგრაფიულ გეგმაზე აღნიშნული უნდა იყოს საპროექტო შენობასა და მწვანე ნარგავებს შორის არსებული მანძილები.

**მუხლი 4. მშენებლობის ნებართვის მისაღებად წარდგენილი სანებართვო განაცხადისთვის თანდართული გამწვანების პროექტი**

1. მშენებლობის ნებართვის მისაღებად წარდგენილი გამწვანების პროექტი უნდა მოიცავდეს:

ა) განაშენიანების დეტალური გეგმის არსებობის შემთხვევაში − ამ გეგმის ფარგლებში შეთანხმებულ გამწვანების პროექტს;

ბ) გამწვანების მინიმალური კოეფიციენტით განსაზღვრულ ფართობს, გასაშენებელი მწვანე ნარგავების სახეობას და დახასიათებას (მათ შორის, ხნოვანება, გარშემოწერილობა, სიმაღლე), გამწვანების პროექტის დასრულების თარიღს, გაშენებული მწვანე ნარგავების მოვლა-პატრონობისთვის პასუხისმგებელ პირს, ფოტომონტაჟის სახით მოცემულ გამწვანების პროექტის გამოსახულებას;

გ) დამატებითი საინფორმაციო დაფის ამსახველ ფოტოსურათებს, რომელზედაც მითითებულია ინფორმაცია სამშენებლო ობიექტზე გამწვანების მინიმალური კოეფიციენტით განსაზღვრული ფართობის ათვისების, გამწვანების პროექტის ძირითადი ასპექტებისა და პარამეტრების შესახებ.

1. ეს მუხლი არ ვრცელდება ინდივიდუალურ საცხოვრებელ სახლებსა და იმ შენობა-ნაგებობების არქიტექტურულ პროექტებზე, რომელთა შეთანხმებაც მოთხოვნილია მიწის ნაკვეთის იმ ფუნქციურ ზონაში, რომელშიც გამწვანების მინიმალური კოეფიციენტი განსაზღვრული არ არის.
2. სამშენებლო ნებართვის მფლობელმა, ნებართვის დადგენილი წესით გაცემიდან 10 დღის ვადაში არსებული საინფორმაციო დაფის გვერდით უნდა განათავსოს სხვა, დამატებითი საინფორმაციო დაფა, რომელზედაც უნდა მიეთითოს ინფორმაცია სამშენებლო ობიექტზე გამწვანების მინიმალური კოეფიციენტით განსაზღვრული ფართობის ათვისების, გამწვანების პროექტის ძირითადი ასპექტებისა და პარამეტრების შესახებ (გარდა ინდივიდუალური საცხოვრებელი სახლებისა და იმ შენობა-ნაგებობების არქიტექტურული პროექტებისა, რომელთა შეთანხმებაც მოთხოვნილია მიწის ნაკვეთის იმ ფუნქციურ ზონაში, რომელშიც გამწვანების მინიმალური კოეფიციენტი განსაზღვრული არ არის), კერძოდ:

ა) გამწვანების მინიმალური კოეფიციენტით განსაზღვრული ფართობი;

ბ) გამწვანების პროექტის შეთანხმების თარიღი;

გ) გასაშენებელი მწვანე ნარგავების სახეობა და დახასიათება (მათ შორის, ხნოვანება, გარშემოწერილობა, სიმაღლე);

დ) გამწვანების პროექტის დასრულების თარიღი;

ე) ინფორმაცია გაშენებული მწვანე ნარგავების მოვლა-პატრონობისთვის პასუხისმგებელი პირის შესახებ;

ვ) გაშენებული მწვანე ნარგავების მოვლის ხანგრძლივობა;

ზ) შეთანხმებული გამწვანების პროექტის მაკეტი ან/და გამოსახულება ფოტომონტაჟის სახით.

**მუხლი 5. მიწის ნაკვეთის სამშენებლოდ გამოყენების პირობებით გათვალისწინებული დაგეგმილი გამწვანების პროექტი**

1. მიწის ნაკვეთის სამშენებლოდ გამოყენების პირობებით გათვალისწინებულია დაგეგმილი გამწვანების პროექტის წარდგენა, მასში უნდა აღიწეროს სავარაუდო გამწვანების პროექტი.
2. დაგეგმილი გამწვანების პროექტი უნდა მოიცავდეს:

ა) ინფორმაციას დაგეგმილი გამწვანების შესახებ, რომელშიც აღწერილია სავარაუდო გამწვანების პროექტი, გარდა ინდივიდუალური საცხოვრებელი სახლებისა;

ბ) ექსპერტის დასკვნას მიწის ნაკვეთზე არსებული მწვანე ნარგავის/ნარგავების აღწერისა და ხარისხობრივი შეფასების შესახებ;

გ) ტოპოგრაფიულ გეგმას, რომელზედაც აღნიშნულია მწვანე ნარგავები ექსპერტის დასკვნით მინიჭებული ნომრების მიხედვით.

3. ამ მუხლის მე-2 პუნქტის „ბ“ და „გ“ ქვეპუნქტებით გათვალისწინებული დოკუმენტები არ მოითხოვება იმ ფუნქციურ ზონაზე, რომელშიც გამწვანების მინიმალური კოეფიციენტი განსაზღვრული არ არის.

**განმარტებითი ბარათი**

 **თელავის მუნიციპალიტეტის ადმინისტრაციულ საზღვრებში გასაშენებელი მწვანე ნარგავების სახეობებისა და გამწვანების პროექტის შეთანხმების პირობების დამტკიცების შესახებ დადგენილების პროექტზე**

**ინფორმაცია დადგენილების პროექტის შესახებ**

 წინამდებარე ნორმატიული აქტის მიღების მიზანს წარმოადგენს თელავის მუნიციპალიტეტის ადმინისტრაციულ საზღვრებში გასაშენებელი მწვანე ნარგავების სახეობების და გამწვანების პროექტის შეთანხმების პირობების განსაზღვრა.

 2023 წლის 4 აპრილს მიღებული იქნა საქართველოს კანონი „საქართველოს სივრცის დაგეგმარების, არქიტექტურული და სამშენებლო საქმიანობის კოდექსში ცვლილების შეტანის შესახებ“, რომლის მე-3 მუხლის მე-2 პუნქტით გათვალისწინებულია მუნიციპალიტეტების ვალდებულება 2024 წლის 1 იანვრამდე დაადგინონ მათ ადმინისტრაციულ საზღვრებში გასაშენებელი მწვანე ნარგავების სახეობები, აგრეთვე გამწვანების პროექტის შეთანხმების პირობები. ამასთან, 2023 წლის 13 მარტს საქართველოს მთავრობის მიერ მირებული იქნა №513 დადგენილება „საქართველოს მუნიციპალიტეტებში (გარდა თვითმმართველი ქალაქებისა) მწვანე ნარგაობათა შერჩევის, დარგვისა და მოვლის პირობების განსაზღვრის შესახებ“. ხსენებული სამართლებრივი აქტები განაპირობებს საკრებულოს მიერ წინამდებარე დადგენილების მიღების აუცილებლობას.

დადგენილების პროექტი შემუშავებულია საქართველოს პარლამენტის გარემოს დაცვისა და ბუნებრივი რესურსების კომიტეტისა და გაეროს განვითარების პროგრამას (UNDP) ჩართულობით.

**ინფორმაცია ევროკავშირის სამართლებრივი აქტის შესახებ**

 დადგენილების პროექტი არ უკავშირდება ევროკავშირის რომელიმე სამართლებრივ აქტს, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირს და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან.

**ბავშვის უფლებრივ მდგომარეობაზე სამართლებრივი აქტის ზეგავლენის შეფასება**

დადგენილების პროექტი არ ახდენს ბავშვის უფლებრივ მდგომარეობაზე ზეგავლენას.

**გენდერული თანასწორობის მდგომარეობაზე მოსალოდნელი ზეგავლენის შეფასება**

 დადგენილების პროექტი არ ახდენს გენდერული თანასწორობის მდგომარეობაზე ზეგავლენას.

**პროექტის მიღებით გამოწვეული საფინანსო - ეკონომიკური შედეგების გაანგარიშება**

 დადგენილების პროექტის მიღება გავლენას არ იქონიებს მუნიციპალიტეტის ბიუჯეტის საშემოსავლო და ხარჯვით ნაწილზე.

**დადგენილების პროექტის მოსალოდნელი შედეგები**

 დადგენილების პროექტის მიღების შემთხვევაში, განისაზღვრება თელავის მუნიციპალიტეტის ადმინისტრაციულ საზღვრებში გასაშენებელი მწვანე ნარგავების სახეობების და გამწვანების პროექტის შეთანხმების პირობები, შესაბამისად საკრებულოს მიერ მიღებული იქნება მარეგულირებელ კანონმდებლობასთან შესაბამისობაში არსებული კანონქვემდებარე ნორმატიული აქტი.

**დადგენილების პროექტის განხორციელების ვადები**

 დადგენილების პროექტის განხორციელება არ არის დაკავშირებული კონკრეტულ ვადებთან.

**დადგენილების პროექტის ავტორი და წარმდგენი**

 დადგენილების პროექტის ავტორი და წარმდგენია მერიის ინფრასტრუქტურის, სივრცითი მოწყობის, მშენებლობის, არქიტექტურისა და ძეგლთა დაცვის  სამსახური.